لجمهورية د لعراق (بلكردية: کۆماری عێراق) هي جمهورية برلمانية اتحادية جات ف لغرب د آسيا وتاطًل على لخليج. تاتحدًها من لجنوب لكويت والسعودية، من الشمال تركيا، من لغرب سوريا ولأردن، ومن الشرق إيران. لعراق بلاد فيها تنوع سكاني كبير حيث تيسكنو فيها ناس من ديانات بزاف: لمسلمين سنة وشيعة، لمسيحيين، لمندائيين، ليزيدين، وفيها تا إثنيات بزاف منهم. لعرب، لأكراد، لأرمن، التركمان، الصابئة إلخ. التاريخ ديال لعراق طويل ودازو فيها بزاف د لحضارات. لبلاصة اللي فيها لعراق دابا معروفة باللي هي لبلاصة اللي كانت فيها وحدا من أقدم لحضارات فلعالم، واللي هي لحضارة السومرية. من موراها جاو بزاف د لحضارات و الدول اللي حكمو لمنطقة منهم لبابلين ولأشوريين و لإمبراطورية الرومانية والدولة لأموية والدولة لعباسية ولمغول والدولة لعثمانية و بريطانيا. ستاقلات لعراق من بريطانيا ف 1932، وكانت مملكة، ولكن عام 1958 وقع انقلاب ضد لمملكة وولاًت جمهورية. ف 2003، هجمات لميريكان على لعراق وطيًحات الرئيس ديالها صدام حسين. من ديك لوقت ولعراق فيها حالة ديال عدم لستقرار ولمشاكيل. تيسكنو ف لعراق تقريبا 38.5 مليون د الناس ولعاصمة ديالها هي بغداد. اللغات الرسمية فلبلاد هوما لعربية ولكردية، وكاين لغات خرا تاتًهضر بحال التركمانية ولأرامية.